ΓΡΑΠΤΗ ΕΡΩΤΗΣΗ E-0450/98 υποβολή: Carlo Ripa di Meana (GUE/NGL) προς την Επιτροπή (27 Φεβρουαρίου 1998)

Θέμα: Οικοδομικές παρεμβάσεις στο πλαίσιο κατασκευαστικών συμβάσεων στην περιοχή ειδικής προστασίας «Parco Veio»

Λαμβάνοντας υπόψη ότι το Συμβούλιο Δήμου της Ρώμης ετοιμάζεται να εγκρίνει τρεις συμβάσεις για την κατασκευή οικισμών -την «Volusia», την «Saxa Rubra» και την «Grottarossa»- (συνολικού όγκου πάνω από 500.000 κυβικά μέτρα επί εκτάσεως άνω των 40 εκταρίων), οι οικοδομικές παρεμβάσεις των οποίων επεκτείνονται εν μέρει και στο έδαφος του φυσικού δρυμού «Parco Veio» που ανακηρύχθηκε περιοχή ειδικής προστασίας δια του Περιφερειακού Νόμου αριθ. 29/97 λόγω του φυσικού του κάλους και της αρχαιολογικής του σπουδαιότητας 7

λαμβάνοντας υπόψη ότι οι οικοδομικές παρεμβάσεις της κατασκευαστικής συμβάσεως «Veio» («Ανάπτυξη αστικής περιοχής σε έκταση άνω των 40 εκταρίων») ανήκουν στην κατηγορία των παρεμβάσεων του Παραρτήματος Β, αρ. 7, σημείο β) του ΠΔ της 12/4/1996 σε ό,τι αφορά την Πράξη κατεύθυνσης και συντονισμού σχετικά με την Αξιολόγηση των Επιπτώσεων στο Περιβάλλον 7

λαμβάνοντας υπόψη ότι οι εν λόγω οικοδομικές παρεμβάσεις υπόκεινται υποχρεωτικά σε αξιολόγηση των περιβαλλοντικών επιπτώσεων όπως προβλέπεται στο ίδιο ΠΔ της 12/4/1996 (άρθρο 1, εδάφιο 4) όπου αναφέρεται ότι υποβάλλονται υποχρεωτικά σε αξιολόγηση των περιβαλλοντικών επιπτώσεων τα έργα που, σύμφωνα με το Παράρτημα Β, αφορούν έστω και τμήμα του εδάφους προστατευόμενης περιοχής φυσικού κάλους 7

λαμβάνοντας υπόψη ότι οι δημοτικές αρχές δεν πραγματοποίησαν, αλλά ούτε και ζήτησαν από τις εταιρίες που συμμετέχουν στις συμβάσεις για την κατασκευή των οικισμών, μελέτη αξιολόγησης των περιβαλλοντικών επιπτώσεων η οποία προβλέπεται για έργα τέτοιας κλίμακας όπως αναφέρεται στην ισχύουσα νομοθετική διάταξη 7

ερωτάται η Επιτροπή:

1. θεωρεί ότι η φύση των ανωτέρω οικοδομικών παρεμβάσεων απαιτεί ειδική αξιολόγηση των περιβαλλοντικών επιπτώσεων όπως καθορίζεται στο ΠΔ της 12/4/1996 με το οποίο μεταφέρεται στο εσωτερικό δίκαιο η οδηγία 85/337/ΕΟΚ ((ΕΕ L 175, 05.07.1985, σελ. 40));

2. θεωρεί ότι η φύση των ανωτέρω οικοδομικών παρεμβάσεων απαιτεί ειδική αξιολόγηση των περιβαλλοντικών επιπτώσεων όπως καθορίζεται στο Παράρτημα ΙΙ, εδάφιο 10, περίπτωση Γ της οδηγίας 97/3/ΕΕ ((ΕΕ L 27, 30.01.1997, σελ. 30));

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-0450/98 και E-0451/98 (24 Μαρτίου 1998)

Κατά τη γνώμη της Επιτροπής και με βάση τις πληροφορίες που προσκόμισε το Αξιότιμο Μέλος του Κοινοβουλίου, οι εργασίες φαίνεται να συνιστούν έργα των κατηγοριών που περιλαμβάνονται στο παράρτημα ΙΙ της οδηγίας 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον. Τέτοια έργα υπόκεινται σε εκτίμηση των περιβαλλοντικών επιπτώσεων (ΕΠΕ), όταν τα κράτη μέλη θεωρούν ότι τα χαρακτηριστικά του έργου το επιβάλλουν.

Μη γνωρίζοντας τα περί ων ο λόγος έργα, η Επιτροπή θα λάβει τα κατάλληλα μέτρα προκειμένου να συγκεντρώσει λεπτομερή στοιχεία σχετικά με αυτά και να εξασφαλίσει την τήρηση των κοινοτικών διατάξεων.

Η οδηγία του Συμβουλίου 97/3/ΕΚ, την οποία αναφέρει το Αξιότιμο Μέλος του Κοινοβουλίου, δεν σχετίζεται με το θέμα. Η οδηγία αυτή τροποποιεί την οδηγία 77/93/ΕΟΚ για τα μέτρα προστασίας κατά της εισαγωγής, στην Κοινότητα, οργανισμών επιβλαβών για τα φυτά ή για τα φυτικά προϊόντα και κατά της εξάπλωσής τους στην Κοινότητα ((EE L 26 της 31.1.1997 )). Η οδηγία 97/11/ΕΚ αποτελεί τη νέα οδηγία που τροποποιεί την οδηγία 85/337/ΕΟΚ περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον ((EE L 73 της 14.3.1997 )). Στο παράρτημα ΙΙ παράγραφος 10 περίπτωση γ) δεν υπάρχει αναφορά στον τύπο έργου στον οποίο αναφέρεται το Αξιότιμο Μέλος του Κοινοβουλίου. Στην περίπτωση β) υπάγονται τα «αστικά αναπτυξιακά έργα», τα οποία αντιστοιχούν ακριβώς σε αυτά που αναφέρονται στην οδηγία 85/337/ΕΟΚ. Πάντως, η προθεσμία συμμόρφωσης των κρατών μελών με την οδηγία 97/11/ΕΚ είναι η 14η Μαρτίου 1999.